sagorsarker/bangla-wikipedia huggingface dataset:
কালাত প্রাসাদ

নাদের প্রাসাদ (ফার্সি : کاخ نادر), কালাত প্রাসাদ (ফার্সি : کاخ کلات) বা সূর্য প্রাসাদ (ফার্সি : کاخ خورشید ) হল ইরানের কালাত (নাদের দেঝ) এর একটি প্রাসাদ। ১৭৩৮-১৭৩৯ সালে নির্মিত এটি নাদের শাহ আফশারের আমলে নির্মিত কয়েকটি ভবনের মধ্যে একটি। তবে শাহের হত্যার পর এর নির্মাণ বন্ধ হয়ে যায়।
এটি বর্তমানে নৃতত্ত্ব জাদুঘর হিসেবে ব্যবহৃত হয়।
তার ভারত অভিযান থেকে ফিরে এসে তিনি অনেক ভারতীয় স্থপতি এবং প্রকৌশলীকে বন্দী করে নিয়ে আসেন, যাকে তিনি কালাতে একটি প্রাসাদ নির্মাণের নির্দেশ দেন। প্রাসাদটি শাহের কোষাগার এবং ভারত থেকে যে গহনাগুলি নিয়েছিলেন তা রাখার জন্য ছিল। প্রাসাদটির নামটি দৃশ্যত নাদেরের একজন স্ত্রী ছিলেন, যার নাম ছিল "খোরশিদ", যার অর্থ "সূর্য"। নাদেরের মৃত্যুর পর নির্মাণ প্রক্রিয়া বন্ধ হয়ে যায়, যা ভবনের অবস্থা এবং ক্যালিগ্রাফি ও পেইন্টিং থেকে স্পষ্টভাবে দেখা যায়।
একটি বড় বাগানের মাঝখানে অবস্থিত এটি ৩ তলায় ২৫ মিটার লম্বা ছিল। তবে তৃতীয় তলাটি সময়ের সাথে সাথে ধ্বংস হয়ে গেছে এবং ভবনটির বর্তমান উচ্চতা ২০ মিটারের বেশি নয়।
কাজর যুগের প্রথম দিকে জায়গাটি আবাসিক সদর দফতর হিসেবে ব্যবহৃত হত বলে প্রমাণ পাওয়া যায়।
এটি ৩২৯ নম্বর সহ ১০ ফেব্রুয়ারি ১৯৪০ সালে ইরানের জাতীয় ঐতিহ্যবাহী স্থানের তালিকায় তালিকাভুক্ত হয়।
নোয়ে আবিতা

নোয়ে আবিতা (জন্ম ১৮ মার্চ ১৯৯৯) একজন ফরাসি অভিনেত্রী।
আবিতা ১৯৯৯ সালের ১৮ মার্চ প্যারিস অথবা ইক্স-এন-প্রোভেন্স শহরে জন্মগ্রহণ করেন। ২০১৬ সালে ১৭ বছর বয়সে তিনি তার বন্ধুকে নিয়ে একজন ট্যালেন্ট ম্যানেজারের সাথে দেখা করেন। তিনি লিয়া মাইসিয়াসের সাথে সাক্ষাৎ করেন, যিনি তার প্রথম পূর্ণদৈর্ঘ্য চলচ্চিত্র "অ্যাভা"-এর প্রধান চরিত্রের জন্য একজন তরুণ অভিনেত্রী খুঁজছিলেন। যদিও চরিত্রটি একটি ১৩ বছর বয়সী মেয়ের, তবুও তার আসল বয়স এবং শারীরিক বৈশিষ্ট্য ঐ চরিত্রের নগ্ন দৃশ্যগুলোর জন্য উপযুক্ত হওয়ায় পরিচালক তাকে বেছে নেন। আবিতা প্রথমে চলচ্চিত্রে নগ্ন হতে অস্বীকার করলেও পরে তিনি তার মত পরিবর্তন করেন এবং নগ্নতা নিয়ে স্বাচ্ছন্দ্যবোধ করেন। নিজের ব্যক্তিত্ব এবং চোখের সমস্যার কারণে আবিতা তার চরিত্রটির সাথে সংযোগ অনুভব করেন। চলচ্চিত্রটিতে তার অভিনয় সংবাদ মাধ্যমে প্রশংসা পেয়েছিল এবং ২০১৭ সালের নভেম্বরে তিনি সেরা সম্ভাবনাময় অভিনেত্রী বিভাগে সিজার পুরস্কারের সংক্ষিপ্ত তালিকায় স্থান পান।
"অ্যাভা"-এর পরে তিনি জিলে লেলুশের চলচ্চিত্র "লে গ্রান্ড বেইন"-এ একটি পার্শ্ব চরিত্র এবং পিলিপে লেসাজের "জেনেসিস"-এর প্রধান চরিত্রে অভিনয় করেন।
২০২৪ এর জুনে আবিতা ফিলিস্তিনকে রাষ্ট্র হিসেবে স্বীকৃতি দিতে ফরাসি রাষ্ট্রপতি এমানুয়েল মাক্রোঁকে আহ্বান জানিয়ে একটি পিটিশনে স্বাক্ষর করেছিলেন।
জিনা রদ্রিগেজ

জিনা অ্যালেক্সিস রদ্রিগেজ (জন্ম জুলাই ৩০, ১৯৮৪) একজন আমেরিকান অভিনেত্রী। তিনি দ্য সিডব্লিউ ব্যাঙ্গাত্মক রোমান্টিক নাট্য ধারাবাহিক "জেন দ্য ভার্জিন" (২০১৪-২০১৯) এ জেন ভিলানুয়েভা চরিত্রে তার প্রধান ভূমিকার জন্য পরিচিত, যার জন্য তিনি ২০১৫ সালে গোল্ডেন গ্লোব পুরস্কার পেয়েছিলেন 
শিকাগোতে জন্ম ও বেড়ে ওঠা, রদ্রিগেজ ২০০৩ সালে থিয়েটার প্রযোজনায় তার কর্মজীবন শুরু করেন এবং পুলিশি পদ্ধতিগত নাট্য ধারাবাহিক "ল অ্যান্ড অর্ডারের" একটি পর্বে আত্মপ্রকাশ করেন। তার সাফল্য আসে ২০১২ সালে, স্বাধীন সঙ্গীত-নাট্য চলচ্চিত্র "ফিলি ব্রাউনে"। তিনি "ডিপ ওয়াটার হরাইজন" (২০১৬), "ফার্ডিনান্ড" (২০১৭), "অ্যানিহিলেশন" (২০১৮), "মিস বালা" (২০১৯), "সামওয়ান গ্রেট" (২০১৯), "স্কুব!" (২০২০), "এওক" (২০২১), "আই ওয়ান্ট ইউ ব্যাক" (২০২২) এবং "স্পাই কিডস: আরমাগেড্ডন" (২০২৩) এর মতো ছবিতে অভিনয় করেছেন। তিনি নেটফ্লিক্স অ্যানিমেটেড অ্যাকশন-অ্যাডভেঞ্চার ধারাবাহিক "কারমেন স্যান্ডিয়েগো" (২০১৯-২১) এর শিরোনাম চরিত্রে কণ্ঠ দিয়েছেন এবং ডিজনি+ কমেডি-ড্রামা ধারাবাহিক "ডায়েরি অফ এ ফিউচার প্রেসিডেন্ট" (২০২০-২১) এ অভিনয় ও নির্বাহী প্রযোজনা করেছেন। ২০২৩ সালে, রদ্রিগেজ এবিসি হাস্যরসাত্মক ধারাবাহিক, "নট ডেড ইয়েট-" এ অভিনয় ও নির্বাহী হিসেবে কাজ শুরু করেন।
রদ্রিগেজের জন্ম ৩০ জুলাই ১৯৮৪, শিকাগোর, ইলিনয়ে, পুয়ের্তো রিকান পিতামাতা, মাগালি ও জিনো রদ্রিগেজের কনিষ্ঠা কন্যা। তার বাবা একজন মুষ্টিযোদ্ধা রেফারি ছিলেন। তার এক বড় ভাই ও দুই বোন রয়েছে। তিনি শিকাগোর উত্তর-পশ্চিম দিকে বেলমন্ট ক্রাগিন পাড়ায় বেড়ে ওঠেন।
এড়গোদা

এড়গোদা হল ভারতের পশ্চিমবঙ্গ রাজ্যের ঝাড়গ্রাম জেলার, ঝাড়গ্রাম মহকুমার বিনপুর ২ সমষ্টি উন্নয়ন ব্লকের অন্তর্গত একটি গ্রাম এবং একটি গ্রাম পঞ্চায়েত।
এড়গোদার অবস্থান ২২°৩২′৩১.৯″উত্তর অক্ষাংশ এবং ৮৬°৫০′৩৩.৭″পূর্ব দ্রাঘিমাংশে।
ঝাড়গ্রাম জেলা একমাত্র ঝাড়গ্রাম মহকুমা নিয়ে গঠিত। এই অঞ্চলের ভৌগোলিক বৈশিষ্ট্য হল পাহাড়ি এলাকা, ছোট ঢিবি এবং ঢালু ভূমি। ২০১১ সালের জেলা "মানব উন্নয়ন প্রতিবেদনে" (যখন এটি পশ্চিম মেদিনীপুর জেলার অন্তর্ভুক্ত ছিল), অঞ্চলটি সম্পর্কে বলা হয়েছে: “পশ্চিম সীমান্তটি বেশি ভাঙাচোরা এবং মনোমুগ্ধকর, কারণ সেখানে ছোটনাগপুর পাহাড়ের নিচু স্তর দিগন্তে দেখা যায়। জঙ্গলের প্রকৃতি বদলে বড় বড় গাছের আধিক্য দেখা যায়। তবে, মাটি ল্যাটেরাইট ধরনের হওয়ায় বিস্তীর্ণ এলাকা অনুর্বর ও প্রায় জনশূন্য, বিশেষত উত্তর-পশ্চিম প্রান্তে যেখানে ১০০০ ফুটেরও বেশি উচ্চতার কয়েকটি পাহাড় রয়েছে। বাকি অঞ্চল প্রায় সমতল, যা মাঝে মাঝে বালির ঢিবি দ্বারা বিচ্ছিন্ন।” জনসংখ্যার ৩.৪৮% শহরে বাস করে এবং ৯৬.৫২% গ্রামীণ এলাকায় বাস করে। এখানকার মোট জনসংখ্যার ২০.১১% তফসিলি জাতি এবং ২৯.৩৭% তফসিলি উপজাতির অন্তর্গত। 
ভারতের 2011 সালের আদমশুমারি এড়গোদার মোট জনসংখ্যা ছিল ১,৪০৮ জন। এর মধ্যে (৭২৮)৫২% পুরুষ এবং (৬৮০)৪৮% মহিলা। গ্রামের ০-৬ বছর বয়সী শিশু ছিল ১৪০ জন। এছাড়া, এড়গোদার মোট শিক্ষিত মানুষের সংখ্যা ছিল ১,১০২, যা ৬ বছরের ঊর্ধ্বে জনসংখ্যার প্রায় ৭১.১৬%। 
এড়গোদায় ইউনাইটেড ব্যাঙ্ক অফ ইন্ডিয়ার একটি শাখা রয়েছে। 
এড়গোদার প্রধান শিক্ষাপ্রতিষ্ঠান হল এড়গোদা নিত্যানন্দ বিদ্যালয়তন। এটি একটি সহশিক্ষা বিদ্যালয়, যেখানে ছেলেমেয়ে উভয়ই পড়াশোনা করে। 
গ্রামের মানুষের প্রাথমিক স্বাস্থ্যসেবার জন্য এখানে একটি স্বাস্থ্যকেন্দ্র রয়েছে, যা আশাকান্তি ডাকঘর এলাকায় অবস্থিত। এই স্বাস্থ্যকেন্দ্রে ৬টি শয্যার ব্যবস্থা রয়েছে।
মোড উইলার

মোড উইলার (জন্ম ১৪ ডিসেম্বর ১৯৮২) একজন ফরাসি অভিনেত্রী। ২০০৯ সাল থেকে তিনি প্রায় ৩০ টি চলচ্চিত্রে অভিনয় করেছেন।
সিসিল কাসেল

সিসিল ক্রশোঁ (), সিসিল কাসেল নামে অধিক পরিচিত, (জন্ম: ২৫ জুন ১৯৮২) একজন ফরাসি অভিনেত্রী ও সঙ্গীতশিল্পী। ২০০২ সাল থেকে তিনি একাধিক চলচ্চিত্র ও টেলিভিশন ধারাবাহিকে অভিনয় করেছেন। এছাড়াও তিনি হলিসিজ (HollySiz) নামে একটি মঞ্চনাম ব্যবহার করে একজন সঙ্গীতশিল্পী হিসেবেও সক্রিয়।
তিনি অভিনেতা ভিনসেন্ট কাসেল ও ম্যাথিয়াস কাসেলের সৎবোন এবং অভিনেতা জঁ-পিয়েরে কাসেলের কন্যা। ফরাসি অভিনেতা গাসপার উল্লিয়েল এবং সঙ্গীত প্রযোজক রাফায়েল হ্যামবার্গারের সাথে তার ব্যক্তিগত সম্পর্ক ছিল।
তাকিহে মোয়াভেন-উল-মোলক

তাকিহে মোয়াভেন-উল-মোলক (ফার্সি :تکیه معاون الملک) ইরানের কেরমানশাহ শহরে অবস্থিত একটি তাকিহ এবং ঐতিহাসিক স্থান। এটি কাজার যুগে শিয়া শোকস্থল হিসাবে নির্মিত হয়েছিল। ১ ডিসেম্বর ১৯৭৫ তাকিহে মোয়াভেন-উল-মোলক ইরানের জাতীয় স্মৃতিস্তম্ভ হিসাবে স্বীকৃত হয়। এটি তার একচেটিয়া টাইলিং, ইসলামী যুগের গাজী (যোদ্ধা), কারবালার যুদ্ধ এবং আচেমেনিড রাজা এবং পার্সেপোলিসের মতো ইরানি রাজাদের চিত্রিত করার জন্য সুপরিচিত। এর তিনটি প্রধান অংশ রয়েছে: হুসাইনিয়া, জায়েনাবিয়া এবং আব্বাসীয়া। কেরমানশাহের নৃতত্ত্ব জাদুঘর এবং কেরমানশাহের জামাকাপড় ও গহনা জাদুঘর আব্বাসিয়ায় অবস্থিত।
আরোহী (১৯৬৪-এর চলচ্চিত্র)

আরোহী তপন সিংহ পরিচালিত ১৯৬৪ সালের বাংলা ভাষার ভারতীয় নাট্য চলচ্চিত্র। বনফুলের "অর্জুনকাকা" গল্প অবলম্বনে এর চিত্রনাট্য লিখেন তপন সিংহ। এতে পরাধীন ভারতে একজন প্রবাসী বাঙালির জীবনের গল্প চিত্রিত হয়েছে। অসীম পাল প্রোডাকশনসের ব্যানারে চলচ্চিত্রটি প্রযোজনা করেন অসীম পাল। এতে শ্রেষ্ঠাংশে অভিনয় করেন কালী বন্দ্যোপাধ্যায়, বিকাশ রায়, অজিতেশ বন্দ্যোপাধ্যায় ও ছায়া দেবী। চলচ্চিত্রটির সঙ্গীতায়োজন করেন হেমন্ত মুখোপাধ্যায়।
চলচ্চিত্রটি ১৯৬৪ সালের ৪ঠা সেপ্টেম্বর মুক্তি পায়। এটি ১২তম জাতীয় চলচ্চিত্র পুরস্কারে শ্রেষ্ঠ বাংলা ভাষার পূর্ণদৈর্ঘ্য চলচ্চিত্রের জন্য রাষ্ট্রপতির রৌপ্যপদক-সহ দুটি পুরস্কার ও ২৮তম বাংলা চলচ্চিত্র সাংবাদিক সমিতি পুরস্কারে ২য় শ্রেষ্ঠ ভারতীয় চলচ্চিত্র ও শ্রেষ্ঠ পার্শ্ব অভিনেত্রী (ছায়া) বিভাগে পুরস্কার অর্জন করে।
"আরোহী" চলচ্চিত্রের সঙ্গীত পরিচালনা করেন হেমন্ত মুখোপাধ্যায়। গীত রচনা করেন দ্বিজেন্দ্রলাল রায় ও গৌরীপ্রসন্ন মজুমদার।
চিম্প অ্যাম্পায়ার

চিম্প অ্যাম্পায়ার হল শিম্পাঞ্জিদের নিয়ে একটি নেটফ্লিক্স টেলিভিশন ধারাবাহিক, যেটি মহেরশালা আলী বর্ণনা করেছেন। উগান্ডার এনগোগো রেইনফরেস্টে অবস্থিত, এটি শিম্পাঞ্জিদের প্রতিদ্বন্দ্বী গোষ্ঠীর জীবন অনুসরণ করে। প্রামাণ্যচিত্রটি ২০২৩ সালে মুক্তি পায়।
দিল্লি দরজা, লাহোর

দিল্লি দরজা () লাহোরের দেয়াল ঘেরা শহরের অবশিষ্ট ছয়টি ঐতিহাসিক দরজার একটি। ২০১৫ সালে আগা খান কালচারাল সার্ভিস পাকিস্তান দিল্লি দরজা এবং তদসংলগ্ন শাহী হাম্মাম সংস্কার করে।
মূল দিল্লি দরজা মোগল আমলে নির্মিত হয়েছিল, যা বর্তমানে চিট্টা দরজা নামে পরিচিত। এটি নতুন দিল্লি দরজা থেকে প্রায় ১০০ মিটার পশ্চিমে অবস্থিত। দিল্লি শহরের দিকে মুখ করা থাকায় এর নামকরণ করা হয় দিল্লি দরজা। মোগল আমলে এটি লাহোর শহরের প্রধান প্রবেশদ্বার হিসেবে ব্যবহৃত হত এবং প্রতিদিন সন্ধ্যায় এর দরজা বন্ধ করে দেওয়া হত।
দরজার আশেপাশে ঐতিহাসিক গুরুত্বসম্পন্ন বেশ কয়েকটি স্থাপনা রয়েছে, যেমন: সপ্তদশ শতকের ওয়াজির খান মসজিদ, শাহী হাম্মাম এবং বিভিন্ন হাভেলি। মোগল সম্রাট আকবর ১৬০০-এর দশকের মাঝামাঝি সময়ে লাহোর শহরের চারপাশে ৩০ ফুট উঁচু সুরক্ষিত দেয়াল নির্মাণ করেছিলেন। এই দেয়ালে ১৩টি ফটক ছিল যা শহরের প্রবেশপথ হিসেবে কাজ করত। দিল্লি দরজা লাহোর সিটি ডিস্ট্রিক্টের তেহসিল রবি অঞ্চলের ইউনিয়ন কাউন্সিল ২৭ (ইউসি ২৭) হিসেবেও ব্যবহৃত হয়েছে।
দিল্লি দরজা লাহোরের নগর-প্রাচীরের অংশ ছিল, যা ১৮৫৭ সালের সিপাহী বিদ্রোহের পর ব্রিটিশরা ধ্বংস করে দেয়। ব্রিটিশরা দরজাটিও ধ্বংস করে দেয়, তবে পরে ঊনবিংশ শতকে এটি পুনর্নির্মাণ করা হয়। ব্রিটিশ ভারতের বিভাজনের পরে ফটকটি একটি বালিকা বিদ্যালয় হিসেবে ব্যবহৃত হত। ১৮৯১ সালে রুডইয়ার্ড কিপলিং তার ছোটগল্প "দ্য সিটি অব ড্রেডফুল নাইট"-এ এই দরজাটির কথা উল্লেখ করেছেন। লাহোরের বিখ্যাত জমজমা কামান এক সময় দিল্লি দরজার সামনে স্থাপন করা ছিল, কিন্তু ব্রিটিশরা এটি সরিয়ে লাহোর জাদুঘরের সামনের একটি স্থানে স্থানান্তর করে।
দিল্লি দরজা একটি দোতলা ভবন। এতে দশ থেকে বারোটি দোকানের জায়গা রয়েছে। ফটকটির ছাদে ওঠার জন্য এখানে একটি সিঁড়ি রয়েছে। দরজাটি দিয়ে প্রবেশ করলে প্রথমে একটি বাজার পরে। আরও এগিয়ে গেলে পর্যায়ক্রমে ওয়াজির খান মসজিদ, শাহ আলম মার্কেট এবং সুহা বাজারের দেখা পাওয়া যায়। এছাড়া ফটকের পাশেই বিখ্যাত মসলা বাজার আকবরি মন্ডি অবস্থিত।
২০১৫ সালে নরওয়ে সরকারের অর্থায়নে পরিচালিত একটি প্রকল্পের অধীনে আগা খান কালচারাল সার্ভিস পাকিস্তান (একেসিএসপি) দরজাটি সংস্কার করে। দরজাটি সংরক্ষণের পাশাপাশি পাশ্ববর্তী ওয়াজির খান মসজিদ এবং শাহী হাম্মামের সংস্কার করাও এই প্রকল্পের উদ্দেশ্য ছিল।
বিনি অ্যান্ড ফ্যামিলি

বিনি অ্যান্ড ফ্যামিলি হল ২০২৪ সালের হিন্দি ভাষার চলচ্চিত্র, যেটি পরিচালনা করেছেন সঞ্জয় ত্রিপাঠী এবং প্রযোজনা করেছে বালাজী মোশন পিকচার্স, মহাবীর জৈন ফিল্মস ও ওয়েভব্যান্ড প্রোডাকশন। চলচ্চিত্রটিতে অভিনয় করেছেন অঞ্জিনী ধবন, পঙ্কজ কাপুর, রাজেশ কুমার, হিমানী শিবপুরী, চারু শঙ্কর ও নমন ত্রিপাঠী। এটি ২০২৪ সালের ২৭ সেপ্টেম্বর মুক্তি পায় এবং প্রশংসিত হয়ে ইতিবাচক প্রতিক্রিয়া লাভ করে।
লন্ডনে বসবাসরত অস্থিরচিত্তের এক কিশোরী বিনি এবং বিহারের একটি ছোট শহর থেকে আসা তার রক্ষণশীল দাদু— তাদের জীবনযাত্রা ও দৃষ্টিভঙ্গি সম্পূর্ণ ভিন্ন। কিন্তু তাদের জীবনে ঘটে যাওয়া একটি নাটকীয় ঘটনা তাদের দুজনকে কাছে নিয়ে আসে। তারা কি বন্ধু হয়ে একে অপরের জীবন বদলে দিতে পারবে কি’না, এই প্রশ্নের জবাব খুঁজতেই বেড়ে চলে "বিনি অ্যান্ড ফ্যামিলি"-এর গল্প।
চলচ্চিত্রটির সঙ্গীত পরিচালনা করেছেন বিশাল মিশ্রা ও ললিত পণ্ডিত। গানের কথা লিখেছেন কৌশল কিশোর ও সঞ্জয় ত্রিপাঠী। 
চলচ্চিত্রটি ২০২৪ সালের ২৭ সেপ্টেম্বর মুক্তি পায়।
অনুষ্টুপ ছন্দ

অনুষ্টুপ ছন্দ পীযূষ বসু রচিত ও পরিচালিত ১৯৬৪ সালের বাংলা ভাষার ভারতীয় নাট্য চলচ্চিত্র। এতে শ্রেষ্ঠাংশে অভিনয় করেন বসন্ত চৌধুরী, সুমিতা সান্যাল, অঞ্জনা ভৌমিক, মলিনা দেবী। এই চলচ্চিত্র দিয়ে অভিষেক ঘটে অঞ্জনা ভৌমিকের। চলচ্চিত্রটির সঙ্গীতায়োজন করেন মানবেন্দ্র মুখোপাধ্যায়।
চলচ্চিত্রটি ১৯৬৪ সালের ৩০শে অক্টোবর মুক্তি পায়। এটি ১২তম জাতীয় চলচ্চিত্র পুরস্কারে দ্বিতীয় শ্রেষ্ঠ বাংলা ভাষার পূর্ণদৈর্ঘ্য চলচ্চিত্রের জন্য মেধার সনদ ও ২৮তম বাংলা চলচ্চিত্র সাংবাদিক সমিতি পুরস্কারে ৭ম শ্রেষ্ঠ ভারতীয় চলচ্চিত্র বিভাগে পুরস্কার অর্জন করে।
"অনুষ্টুপ ছন্দ" চলচ্চিত্রের সঙ্গীত পরিচালনা করেন মানবেন্দ্র মুখোপাধ্যায়। গীত রচনা করেন রবীন্দ্রনাথ ঠাকুর ও অতুলপ্রসাদ সেন। গানে কণ্ঠ দিয়েছেন সুমিত্রা সেন, মৃণাল চক্রবর্তী, ও কৃষ্ণা চট্টোপাধ্যায়।
মডার্ন ফারমার (সাময়িকী)

মডার্ন ফার্মার () ২০১৩ সাল থেকে প্রকাশিত ত্রৈমাসিক কৃষি এবং খাদ্য সম্পর্কিত মার্কিন সাময়িক পত্র। গ্রামীণ এবং শহুরে উভয় শ্রেণির পাঠকদের সমানভাবে আকৃষ্ট ও পাঠক সমাজ ধরে রাখার জন্য এটি অনন্য। "দ্য নিউ ইয়র্ক টাইমস" অনুসারে এটি "যে ব্যক্তি কৃষিকাজকে ভাবপ্রবণ করতে চায় এবং যে ব্যক্তি হাঁটুর গভীর পর্যন্ত টার্কির বর্জ্যে ডুবতে পারে তাদের কাছে" এ সাময়িকীর আবেদন আছে। ২০১৪ সালে, প্রকাশনাটি সাময়িকী বিভাগে মার্কিন যুক্তরাষ্ট্রের জাতীয় সাময়িকী পুরস্কার জিতেছে।
"মডার্ন ফার্মারের" প্রচ্ছদে গবাদি বা খামারের প্রাণীর ছবি প্রকাশ করে। এটির প্রবন্ধগুলিতে সারা বিশ্বের কৃষিমন্ত্রীদের সাথে ধারাবাহিক সাক্ষাৎকার অন্তর্ভুক্ত রয়েছে। প্রকাশিত নিবন্ধে গ্রিক দই বা ফেরাল শূকরের মতো খাদ্য এবং কৃষি বিষয়গুলিকে বিশদভাবে লিখে। নিবন্ধ প্রকাশের ক্ষেত্রে তাদের দৃষ্টিভঙ্গি "খামার থেকে টেবিল" পর্যন্ত। মুদ্রিত প্রকাশনা ছাড়াও এটির একটি জনপ্রিয় ওয়েবসাইট রয়েছে; এর "গোটক্যাম" (ছাগলের জন্য ওয়েব ক্যাম) একাই ৬০,০০০ বার দেখা হয়েছে।
সাময়িকীটি নিউইয়র্কের হাডসন ভিত্তিক ফিওর ক্যাপিটাল দ্বারা আর্থিকভাবে সমর্থিত ছিল। এটির প্রতিষ্ঠাতা প্রধান সম্পাদক ছিলেন অ্যান মারি গার্ডনার; পরে সারাহ গ্রে মিলার প্রধান সম্পাদক হয়েছেন। গার্ডনার নিউইয়র্কের জার্মানটাউনে পুরানো এবং নতুন কৃষকদের মধ্যে দ্বন্দ্ব নিয়ে একটি গল্প বানানোর সময় একটি ম্যাগাজিন সম্পাদক সম্পর্কে একটি টেলিভিশন শো তৈরি করার চেষ্টা করেছিলেন, সেসময় তিনি "মর্ডান ফারমার" প্রকাশের ধারণা পান। কাল্পনিক সম্পাদক চরিত্রের জন্য গল্পের একটি অধ্যায় তৈরি করার পরে, তিনি একটি বাস্তব ম্যাগাজিন তৈরি করার সিদ্ধান্ত নিয়েছিলেন।
২০১৫ সালের গোড়ার দিকে, পত্রিকার প্রতিষ্ঠাতা এবং এর সম্পাদকীয় কর্মীদের বেশিরভাগই প্রকাশনা ত্যাগ করেছিলেন, ফলে মুদ্রণ প্রকাশনা স্থগিত করা হয়েছিল। আর্থিক অসুবিধা সত্ত্বেও, ম্যাগাজিন সাময়িকভাবে ২০১৫ সালে প্রকাশনা চালু রাখে। ২০১৮ সালে, ম্যাগাজিনটি শুধুমাত্র-অনলাইনে প্রকাশ শুরু করে।
আকুই

আকুই-এর অবস্থান ২৩.১০৩৯°উত্তর ৮৭.৭২৯৬°পূর্ব।
ভারতের ২০১১ সালের আদমশুমারি অনুসারে, আকুই-এর মোট জনসংখ্যা ছিল ৬,১১৫, যার মধ্যে ৩,১১৮ (৫১%) পুরুষ এবং ২,৯৯৭ (৪৯%) নারী। ০–৬ বছর বয়সী শিশুদের সংখ্যা ছিল ৬০৩। আকুই-এ মোট শিক্ষিত ব্যক্তির সংখ্যা ছিল ৪,২৩৭ (৬ বছরের ঊর্ধ্বে জনসংখ্যার ৭৬.৮৭%)। 
আকুই কমলাবালা মহিলা কলেজ ২০১৫ সালে আকুই-এ প্রতিষ্ঠিত হয়। বাঁকুড়া বিশ্ববিদ্যালয়ের সাথে অধিভুক্ত, এই কলেজ বাংলা, ইংরেজি, দর্শন বিষয়ে সম্মান কোর্স এবং মানবিক বিষয়ে সাধারণ কোর্স প্রদান করে। 
ডেভিড ম্যাকাচ্চন রাধাকান্ত মন্দিরকে একটি "পঞ্চরত্ন" হিসাবে উল্লেখ করেছেন। ১৭৬৪ সালে নির্মিত এই মন্দিরে শিরযুক্ত রেখা টাওয়ার এবং ত্রিস্তম্ভযুক্ত বারান্দা রয়েছে। ইট দিয়ে নির্মিত এই মন্দিরটি সমৃদ্ধ টেরাকোটার নকশা রয়েছে।
আকুই-এ ৪ শয্যা বিশিষ্ট কটি প্রাথমিক স্বাস্থ্যকেন্দ্র রয়েছে
অম্বিকানগর

অম্বিকানগর হল ভারতের পশ্চিমবঙ্গ রাজ্যের বাঁকুড়া জেলার, খাতড়া মহকুমার রানিবাঁধ সমষ্টি উন্নয়ন ব্লকের একটি গ্রাম।
বিনয় ঘোষের মতে, প্রায় ৮০০-৯০০ বছর আগে, কংসাবতী নদীর তীরে, . বর্তমানে পুরুলিয়া ও বাঁকুড়া জেলা জুড়ে, জৈন ধর্মের বেশ কয়েকটি কেন্দ্র গড়ে উঠেছিল। পুরুলিয়া থেকে মেদিনীপুর পর্যন্ত নদী সংলগ্ন এই এলাকাতে প্রধানত আদিবাসী এবং অনগ্রসর জাতি বসবাস করত। জৈনরা (মূলত দিগম্বর জৈন) নদী উপত্যকায় তাদের বসতি স্থাপন করেছিল। একটি বৃহৎ জৈন সাংস্কৃতিক কেন্দ্র ছিল যা অম্বিকানগর, চিতগিরি, বারাকোলা, পরেশনাথ, চিয়াদা, কেন্দুয়া এবং অন্যান্য স্থানে বিস্তৃত ছিল। এই কেন্দ্রের একটি বড় অংশ কংসাবতী বাঁধের কারণে ডুবে গেছে। প্রত্নতাত্ত্বিক বিভাগের দেবলা মিত্র ১৯৫৮ সালে এশিয়াটিক সোসাইটির জার্নালে এই স্থানের একটি বর্ণনা প্রকাশ করেছিলেন এবং সেটিই এই এলাকার একমাত্র ঐতিহাসিক নথি হিসেবে রয়ে গেছে। দেবলা মিত্র মনে করেছিলেন যে অম্বিকা ছিলেন তীর্থংকর নেমিনাথের রক্ষাকর্ত্রী দেবী (শাসন দেবী)। এখানে পাওয়া মূর্তিগুলোর মধ্যে ছিলেন ঋষভনাথ, পার্শ্বনাথ, নেমিনাথ এবং এবং অন্যান্য তীর্থঙ্কর। গ্রামটির নামকরণ করা হয়েছিল জৈন দেবী অম্বিকার নামে এবং পরবর্তীকালে অম্বিকা এখানে ব্রাহ্মণ্য দেবী হিসেবে পূজিত হন। 
অম্বিকানগর ২২.৯৪৪৯২১° উত্তর অক্ষাংশ এবং ৮৬.৭৭০৬০৭° পূর্ব দ্রাঘিমাংশে অবস্থিত।
ভারতের ২০১১ সালের আদমশুমারি অনুযায়ী, অম্বিকানগরের মোট জনসংখ্যা ছিল ৩,২২৮, যার মধ্যে ১,৬৭৪ (৫২%) পুরুষ এবং ১,৫৫৪ (৪৮%) মহিলা। ০-৬ বছর বয়সী শিশুদের সংখ্যা ছিল ৩৪৭। অম্বিকানগরের মোট সাক্ষর মানুষের সংখ্যা ছিল ২,১৭১ (৬ বছরের ঊর্ধ্বে জনসংখ্যার ৭৫.৩৬%)। 
অম্বিকানগর উচ্চ মাধ্যমিক বিদ্যালয় ১৯৫৩ সালে প্রতিষ্ঠিত একটি বাংলা-মাধ্যম সহশিক্ষা প্রতিষ্ঠান। এখানে পঞ্চম শ্রেণি থেকে দ্বাদশ শ্রেণি পর্যন্ত পড়াশোনার ব্যবস্থা রয়েছে। স্কুলে ২,০২০টি বই নিয়ে একটি গ্রন্থাগার এবং একটি খেলার মাঠও রয়েছে। 
ডাবরি ১৯৬৮ সালে প্রতিষ্ঠিত আরও একটি বাংলা-মাধ্যম সহশিক্ষা প্রতিষ্ঠান। এখানেও পঞ্চম শ্রেণি থেকে দ্বাদশ শ্রেণি পর্যন্ত পড়াশোনা হয়। স্কুলের ৪৬৫টি বইয়ের একটি গ্রন্থাগার এবং একটি খেলার মাঠ রয়েছে। 
ডেভিড ম্যাকাচ্চন বলেছেন যে পুরাতন মানভূম জেলার প্রত্যন্ত অঞ্চলে জৈনরা ১৩ শতক পর্যন্ত মন্দির নির্মাণ অব্যাহত রেখেছিলেন এবং সেগুলোর অনেকগুলো এখনও বাঁকুড়া ও পুরুলিয়া জেলার বাহুলাড়া, হাড়মাসড়া, দেউলভীরিয়া, অম্বিকানগর, ছরা, পাকবিরা, তুইসামা বা দেওলিতে মতো অনেক জায়গায় এখনও সেই মন্দিরগুলো দাঁড়িয়ে আছে। 
আরও দেখুন - বাংলার মন্দির স্থাপত্য
সপ্তশহীদ স্মৃতিস্তম্ভ

সপ্তশহীদ স্মৃতিস্তম্ভ বাংলাদেশের স্বাধীনতা যুদ্ধের স্মৃতি বিজড়িত স্মৃতিস্তম্ভ। যুদ্ধে ঢাকা বিশ্ববিদ্যালয়ের ফজলুল হক মুসলিম হলের সাতজন শহীদের স্মরণে নির্মিত। হলের চত্বরে অবস্থিত স্মৃতিস্তম্ভের নির্মাণকাজ শুরু হয় ২০০১ সালের ১৩ সেপ্টেম্বর। ২০১২ সালের ১১ সেপ্টেম্বর আনুষ্ঠানিক উন্মোচন করা হয়। স্তম্ভের নামফলকে সাত শহীদের নাম উৎকীর্ণ আছে।
আটবাইচণ্ডী

আটবাইচন্ডী হল ভারতের পশ্চিমবঙ্গ রাজ্যের বাঁকুড়া জেলার খাতড়া মহকুমার ইন্দপুর সমষ্টি উন্নয়ন ব্লকের একটি গ্রাম।
আটবাইচন্ডী ২৩.১২৯৭°উত্তর অক্ষাংশ এবং ৮৬.৯৮৮৩°পূর্ব দ্রাঘিমাংশে অবস্থিত।
ভারতের ২০১১ সালের আদমশুমারি অনুযায়ী, আটবাইচন্ডীর মোট জনসংখ্যা ১,৩১০। এর মধ্যে ৬৫৮ জন পুরুষ (৫০%) এবং ৬৫২ জন নারী (৫০%)। গ্রামে ১৯০ জন শিশু রয়েছে যাদের বয়স ০-৬ বছরের মধ্যে। ৬ বছর বা তার ঊর্ধ্বে শিক্ষিত ব্যক্তির সংখ্যা ৬৯৩ জন এবং সাক্ষরতার হার ৬১.৮৮%। 
ডেভিড ম্যাকাচ্চন উল্লেখ করেছেন যে মল্লভূম জুড়ে ছড়িয়ে থাকা প্রাচীন ধ্বংসাবশেষ, মূর্তি এবং ভগ্ন প্রাচীন স্থাপত্যের নিদর্শনগুলি এখানকার সমৃদ্ধ ঐতিহ্যের প্রমাণ। এর মধ্যে, আটবাইচন্ডীর তিনটি মন্দির, যা ইন্দপুর থানা এলাকায় অবস্থিত, বিষ্ণুপুরের রাজাদের মন্দির নির্মাণ কার্যকলাপের সাক্ষী। যদিও মাঝে মাঝে আক্রমণের সম্মুখীন হতে হয়েছে, "তাদের অঞ্চল মূলত মুসলিম প্রভাব থেকে মুক্ত ছিল।"
চান্দারলি কারা খলিল খাইরুদ্দিন পাশা

চান্দারলি কারা খলিল খাইরুদ্দিন পাশা বা ইংরেজিতে প্রসিদ্ধ চান্দারলি কারা হালিল হায়রেদ্দিন পাশা () উসমানীয় সাম্রাজ্যের প্রথম মুরাদের শাসনামলে একজন উজিরে আজম ছিলেন। তার পরিবার ১৩৬০ থেকে ১৪৫০ সালের মধ্যে উসমানীয় সাম্রাজ্য উত্থানে গুরুত্বপূর্ণ ভূমিকা পালন করেছিল। তিনি একজন সফল সেনাপতি ছিলেন। সাভরার যুদ্ধে জয়লাভের পরে আলবেনিয়ায় উসমানীয়দের অবস্থান শক্তিশালী করেছিলেন।
তিনি ১৩৬৪ সালের সেপ্টেম্বরে প্রধান সামরিক বিচারকের ("কাজাস্কর") পদ থেকে উজিরে আজম পদে উন্নীত হন এবং ১৩৮৭ সালের ২২ জানুয়ারি তাঁর মৃত্যুর আগ পর্যন্ত এই পদে অধিষ্ঠিত ছিলেন। ম্যাসেডোনিয়ায় উসমানীয় অভিযানের সময় তিনি সেরাইতে মারা যান।
চান্দারলি কারা হালিল পাশা উসমানীয় সৈন্যদের বিভিন্ন অভিজাত দিক গঠনের ধারণা দিয়েছিলেন। পরবর্তীতে এভাবে জেনিসারি অভিজাত পদাতিক ইউনিট গঠিত হয়।
তার পুত্র চান্দারলি আলী পাশা প্রধান উজির হিসাবে তাঁর স্থলাভিষিক্ত হন। তাঁর অন্য পুত্র ছিল প্রথম চান্দারলি ইব্রাহিম পাশা। তিনিও পরে উজিরে আজম হিসাবে দায়িত্ব পালন করেছিলেন।
আচার্য ব্রজেন্দ্রনাথ শীল মহাবিদ্যালয়

আচার্য ব্রজেন্দ্রনাথ শীল মহাবিদ্যালয় ("ABN Seal College") পূর্বে ভিক্টোরিয়া কলেজ পশ্চিমবঙ্গের কোচবিহারে অবস্থিত একটি রাজ্য সরকার পরিচালিত সহশিক্ষামূলক কলেজ। এটি ১৮৮৮ সালে প্রতিষ্ঠিত হয় এবং স্নাতক ও স্নাতকোত্তর শিক্ষার সুযোগ প্রদান করে। কলেজটি কোচবিহার পঞ্চানন বর্মা বিশ্ববিদ্যালয়-এর অধিভুক্ত এবং NAAC দ্বারা A+ গ্রেড প্রাপ্ত। এটি বিশ্ববিদ্যালয় মঞ্জুরি কমিশন দ্বারা "উৎকর্ষ কেন্দ্র" মর্যাদা অর্জন করেছে।
১৮৮৮ সালে কোচবিহার রাজ্যের মহারাজা নৃপেন্দ্র নারায়ণ এই কলেজটি প্রতিষ্ঠা করেন। প্রথমে এটি ভিক্টোরিয়া কলেজ নামে পরিচিত ছিল। কলেজের প্রথম অধ্যক্ষ ছিলেন জন কর্নওয়ালিস গডলি। ১৯৭০ সালে এর নাম পরিবর্তন করে আচার্য ব্রজেন্দ্রনাথ শীল মহাবিদ্যালয় রাখা হয়।
আচার্য ব্রজেন্দ্রনাথ শীল মহাবিদ্যালয়ে বিভিন্ন স্নাতক এবং স্নাতকোত্তর প্রোগ্রাম পড়ানো হয়।
কলেজটির ক্যাম্পাস ১৩.২৭ একর এবং এতে ছয়টি ব্লক রয়েছে: প্রশাসনিক, বায়োসায়েন্স, শতবর্ষী, মানববিদ্যা, রসায়ন, এবং গ্রন্থাগার। কলেজটিতে ছেলে ও মেয়েদের জন্য পৃথক হোস্টেল রয়েছে। গ্রন্থাগারটি প্রায় ৫৫,০০০ বই নিয়ে গঠিত এবং কম্পিউটার সুবিধা সহ আংশিক ডিজিটাল। এছাড়াও, কলেজে ২০টি বিজ্ঞান গবেষণাগার রয়েছে।
মালাগাসি অলিম্পিক কমিটি

মালাগাসি অলিম্পিক কমিটি (; এছাড়াও সংক্ষেপে আইওসি কোড এমএডি দ্বারা পরিচিত) হলো মাদাগাস্কারের জাতীয় অলিম্পিক কমিটি। এই সংস্থাটির ১৯৬৩ সালে প্রতিষ্ঠিত হয়েছে; প্রতিষ্ঠার ১ বছর পর ১৯৬৪ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর মাদাগাস্কারের আন্তানানারিভোতে অবস্থিত।
বর্তমানে মালাগাসি অলিম্পিক কমিটির সভাপতির দায়িত্ব পালন করছেন সিতেনি তিয়েরি রান্দ্রিয়ানাসোলোনিয়াইকো, যিনি ২০১১ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন জঁ আলেক্স হারিনেলিনা রান্দ্রিয়ানাসোলোনিয়াইকো।
১৯৬৩ সালে মাদাগাস্কারের বহু-ক্রীড়ার সর্বোচ্চ সংস্থা হিসেবে মালাগাসি অলিম্পিক কমিটি প্রতিষ্ঠিত হয়েছে। অঁরি রাকোতোবে এই সংস্থার প্রথম সভাপতির দায়িত্ব পালন করেছেন, যিনি ১৯৬৩ হতে ১৯৭১ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় ১ বছর পর মাদাগাস্কার ১৯৬৪ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে; অন্যদিকে, ২০০৬ শীতকালীন অলিম্পিকে অংশগ্রহণ করার মাধ্যমে প্রথমবারের মতো শীতকালীন অলিম্পিক গেমসে অংশগ্রহণ করেছে।
বৈতল

বৈতল হল ভারতের পশ্চিমবঙ্গ রাজ্যের বাঁকুড়া জেলার বিষ্ণুপুর মহকুমার জয়পুর সমষ্টি উন্নয়ন ব্লকের একটি গ্রাম।
বৈতল ২২.৯৬৩৪° উত্তর অক্ষাংশ এবং ৮৭.৪৯৭৭° পূর্ব দ্রাঘিমাংশে অবস্থিত।
ভারতের ২০১১ সালের আদমশুমারি অনুসারে, দক্ষিণবারের মোট জনসংখ্যা ছিল ৪,০৩১ জন। এর মধ্যে ২,০৭০ জন (৫১%) পুরুষ এবং ১,৯৬১ জন (৪৯%) নারী। ০-৬ বছর বয়সী শিশু ছিল ৪০৮ জন। দক্ষিণবারে মোট ২,৭৫৪ জন (৬ বছরের ঊর্ধ্বে জনসংখ্যার ৭৬.০১%) শিক্ষিত ছিল। 
বৈতল জি.পি. বিদ্যাপীঠ একটি বাংলা-মাধ্যমের সহশিক্ষা প্রতিষ্ঠান যা ১৯২৬ সালে প্রতিষ্ঠিত হয়। এটি পঞ্চম শ্রেণি থেকে দ্বাদশ শ্রেণি পর্যন্ত পাঠদানের সুবিধা প্রদান করে। বিদ্যালয়ে ১১টি কম্পিউটার, ১,১০০ বইয়ের একটি গ্রন্থাগার এবং একটি খেলার মাঠ রয়েছে। 
বৈতল উচ্চ বালিকা বিদ্যালয় একটি বাংলা-মাধ্যমের মেয়েদের জন্য প্রতিষ্ঠান যা ২০১১ সালে প্রতিষ্ঠিত হয়। এটি পঞ্চম শ্রেণি থেকে দশম শ্রেণি পর্যন্ত পাঠদানের সুবিধা প্রদান করে। 
চাতরা রামাই পণ্ডিত মহাবিদ্যালয়, ২০০০ সালে সালে চাতরা, দারাপুরে প্রতিষ্ঠিত হয়। 
ডেভিড ম্যাকাচ্চন বৈতলে দুটি মন্দিরের কথা উল্লেখ করেছেন।
জয়পুরে অবস্থিত ১৫ শয্যার জয়পুর ব্লক প্রাথমিক স্বাস্থ্য কেন্দ্র, জয়পুর সমষ্টি উন্নয়ন ব্লকের প্রধান সরকারি চিকিৎসা সুবিধা।
পাকিস্তান জাতীয় ফুটবল বি দল

পাকিস্তান বি হল একটি মাধ্যমিক ফুটবল দল যা মাঝে মাঝে পাকিস্তান জাতীয় ফুটবল দলের সমর্থন হিসাবে পরিচালিত হয়। অনেক সময় পাকিস্তান বি অন্যান্য দেশের পূর্ণ দলের বিপক্ষে খেলেছে।
১৯৭৬ সালে, পাকিস্তানের প্রথম নেতা মোহাম্মদ আলী জিন্নাহর জন্মের শতবার্ষিকী স্মরণে পাকিস্তানে কাইদ-ই-আজম আন্তর্জাতিক কাপ প্রতিষ্ঠিত হয়েছিল, যেখানে দুটি পাকিস্তান জাতীয় দল অংশগ্রহণ করবে, পাকিস্তান জাতীয় ফুটবল দল নামে। "পাকিস্তান সবুজ দল", "জাতীয় বি দল", "পাকিস্তান লাল দল" নামে, জাতীয় দলের খেলোয়াড় মুজাহিদ তারিনের নেতৃত্ব দেন। যদিও দলটি শুধুমাত্র প্রদর্শনী ম্যাচের জন্য সংরক্ষিত ছিল, পরবর্তী সংস্করণে, সংরক্ষিত দল আনুষ্ঠানিকভাবে ১৯৮২ সালে পাকিস্তান নীল এবং ১৯৮৫, ১৯৮৬ এবং ১৯৮৭ সালে পাকিস্তান সাদা নামে টুর্নামেন্টে অংশগ্রহণ করে। ১৯৭৭ সালে আফগানিস্তান প্রজাতন্ত্র দিবস উৎসব কাপে, কাইয়ুম চেঞ্জেজি দ্বারা পরিচালিত বি দলও শাহীন এফসি নামে অংশগ্রহণ করেছিল। ১৯৭৮ সালের মে মাসে, দলটি সৌদি আরবের রিয়াদে একটি যুব টুর্নামেন্টে অংশ নেয় যেখানে দলটি সৌদি আরব, দক্ষিণ কোরিয়া এবং কেনিয়ার মুখোমুখি হয়।
১৯৯৩ সালে পাকিস্তানে অনুষ্ঠিত দক্ষিণ এশীয় আঞ্চলিক সহযোগিতা সংস্থা গোল্ড কাপের (বর্তমানে সাফ চ্যাম্পিয়নশিপ নামে পরিচিত) উদ্বোধনী অনুষ্ঠানে পাকিস্তান সাদা দলও টুর্নামেন্টে অংশ নেওয়া জাতীয় দলের বিপক্ষে প্রদর্শনী ম্যাচ খেলেছিল।
আহরার আল-শাম

আহরার আল-শাম ইসলামিক আন্দোলন হলো একটি সশস্ত্র দল হলোو যারা সিরিয়ার যুদ্ধকালিন বিভিন্ন ঘটনার সময় চারটি সিরিয়ান ইসলামিক উপদল নিয়ে একটি ঐক্যদল হিসাবে আবির্ভূত হয়। যেমন আহরার আল-শাম ব্রিগেডস, ইসলামিক ফজর মুভমেন্ট, ইসলামিক ভ্যানগার্ড গ্রুপ এবং ফাইটিং ফেইথ ব্রিগেড।
আহরার আল-শাম আন্দোলন তার বিবৃতিতে দাবি করে যে এটি একটি স্বাধীন সংগঠনو যারা সিরিয়ার অভ্যন্তরে এবং বাইরে কাজ করে। এটা অন্য কোনো সংগঠনের সাথে যুক্ত নয়। যেমন আল-কায়েদা এবং ফ্রি সিরিয়ান আর্মি ।
আল জাজিরা স্যাটেলাইট চ্যানেলের সংবাদদাতা, সাথে তার কথোপকথনে, আহরার আল-শাম ইসলামী আন্দোলনের প্রতিষ্ঠাতা, হাসান আবৌদ, ডাকনাম আবু আবদুল্লাহ আল-হামভি, বলেন যেو "আহরার আল-শাম আন্দোলন" ২০১১ সালের মে মাসে শুরু হওয়ার সময় এর নাম ছিল ফ্রি আর্মি। ২০১১ সালের শেষ পর্যন্ত এটি গোপনে কাজ চালায়।
সিরিয়ার শান্তি আলোচনায় অংশগ্রহণকারীদের বিরুদ্ধে জাভাত ফাতাহ আল-শামের সামরিক হামলার পর আহরার আল-শাম আন্দোলনে যোগদানকারী দলগুলো :
কলেজ অফ মেডিসিন অ্যান্ড জে. এন. এম হাসপাতাল

কলেজ অফ মেডিসিন অ্যান্ড জে. এন. এম হাসপাতাল ভারতের পশ্চিমবঙ্গ রাজ্যের নদিয়া জেলার কল্যাণী শহরে অবস্থিত একটি মেডিক্যাল কলেজ এবং হাসপাতাল। বর্তমানে কলেজটি পশ্চিমবঙ্গ স্বাস্থ্যবিজ্ঞান বিশ্ববিদ্যালয়ের অধীনস্থ এবং জাতীয় মেডিক্যাল কমিশন দ্বারা স্বীকৃত। এখানে চিকিৎসা শাস্ত্রের স্নাতক এবং কয়েকটি নির্দিষ্ট বিষয়ে স্নাতকোত্তর ডিগ্রি কোর্স পড়ানো হয়। কলেজটিতে স্নাতক পর্যায়ে জাতীয় যোগ্যতা ও প্রবেশিকা পরীক্ষা (স্নাতক-পূর্ব) বা নিট পরীক্ষার মাধ্যমে মেধার ভিত্তিতে ছাত্রছাত্রীদের ভর্তি করা হয়। বছরে ১২৫ জন ছাত্রছাত্রী এই কলেজ থেকে ডাক্তারি ডিগ্রি লাভ করেন। এছাড়া এই কলেজ থেকে প্যারা-মেডিক্যাল বিষয়েও কোর্স চালু আছে।
২০১০ সালে এই মেডিক্যাল কলেজ এবং হাসপাতালটি প্রতিষ্ঠিত হয় এবং বর্তমানে এটি পশ্চিমবঙ্গ স্বাস্থ্যবিজ্ঞান বিশ্ববিদ্যালয়ের অধীনে রয়েছে। ২০১০ সালে কলেজটি মেডিক্যাল কাউন্সিল অফ ইন্ডিয়াতে নথিভুক্ত হয়। ২০১০ সালে ১০০ জন ডাক্তারি পড়ুয়া এই কলেজের প্রথম ব্যাচে ভর্তি হন। ২০১৩ সাল থেকে গান্ধী মেমোরিয়াল হাসপাতালটি এই কলেজের দ্বিতীয় ক্যাম্পাস হিসেবে ব্যবহৃত হচ্ছে।
নওয়াজেস আহমদ

নওয়াজেস আহমদ (১৯১৬-২০০০) একজন আইনজীবী, রাজনীতিবিদ ও সরকারি চাকুরিজীবী ছিলেন। তিনি বাংলাদেশের স্বাধীনতা যুদ্ধ চলাকালে তৎকালীন পূর্ব পাকিস্তানের খাদ্য ও কৃষি মন্ত্রী ছিলেন।
তিনি ১৯১৬ সালে ব্রিটিশ ভারতের বেঙ্গল প্রেসিডেন্সির নদীয়া জেলার রানাঘাটের শ্যামনগরে জন্মগ্রহণ করেন। ১৯২৮ সালে মাজদিয়া রেলবাজার উচ্চ বিদ্যালয় থেকে মেট্রিকুলেশন পরীক্ষার উত্তীর্ণ হওয়ার পর তিনি দুই বছর পর কৃষ্ণনগর সরকারি কলেজ থেকে ইন্টারমিডিয়েট পরীক্ষায় পাশ করে স্নাতক অর্জন করেন এবং রিপন কলেজ থেকে কলাবিদ্যায় স্নাতক ও আইনে স্নাতকোত্তর তথা এলএলএম অর্জন করেন।
তিনি ১৯৩৮ সাল থেকে রানাঘাট আদালতে আইনজীবী হিসেবে কাজ শুরু করেন। ১৯৪৬ সালের বঙ্গীয় আইনসভা নির্বাচনে তিনি নিখিল ভারত মুসলিম লীগের রাজনীতিবিদ হিসেবে অংশ নিয়ে নদীয়া পূর্ব আসনের আইনসভা সদস্য হোন। ভারত বিভাজনের আগে সপরিবারে তিনি জেলার চুয়াডাঙ্গা মহকুমার বাস্তুপুরে স্থানান্তরিত হোন। ১৯৪৭ সালে পাকিস্তান সৃষ্টি হওয়ার পর তিনি এর নবগঠিত পূর্ববঙ্গ প্রদেশের কুষ্টিয়া জেলার প্রথম চেয়ারম্যান, কুষ্টিয়া জেলা স্কুল বোর্ডের সভাপতি এবং পাকিস্তান মুসলিম লীগের সংসদীয় দলের যুগ্ম সম্পাদক ছিলেন। তিনি ষাটের দশকে কাউন্সিল মুসলিম লীগের সদস্য হয়েছিলেন। ১৯৭১ সালে বাংলাদেশের স্বাধীনতা যুদ্ধ চলাকালে মালেক মন্ত্রিসভায় তাকে মন্ত্রী বানানো হয়। বাংলাদেশের স্বাধীনতার পর ২৪ ডিসেম্বর ১৯৭১ সালে যুদ্ধের সময় পাকিস্তানকে সহযোগিতা করার জন্য বাংলাদেশ সরকার তাকে গ্রেফতার করেছিল। ৩০ নভেম্বর ১৯৭৩ সালে বাংলাদেশ সরকার মন্ত্রিসভার আটক সদস্যদের প্রতি সাধারণ ক্ষমা ঘোষণা করায় তিনি মুক্তি পেয়েছিলেন। স্বাধীনতার পর নওয়াজেস বাংলাদেশ মুসলিম লীগের সহ-সভাপতি ছিলেন। তিনি চুয়াডাঙ্গা আদালতে কাজ করেছেন এবং চুয়াডাঙ্গা বার অ্যাসোসিয়েশনের সভাপতি হিসেবে নির্বাচিত হয়েছিলেন।
তার বাবার নাম মনির উদ্দীন। চুয়াডাঙ্গা মহকুমার ৯টি গ্রামে তার জমিদারী ছিল। তাকে ব্রিটিশ কর্তৃপক্ষ খান সাহেব উপাধি প্রদান করেছিল যা তিনি ১৯৪৬ সালে নিখিল ভারত মুসলিম লীগের নেতা মোহাম্মদ আলী জিন্নাহের আহ্বানে প্রত্যাহার করে নিয়েছিলেন। তার ৩ ছেলে ও ২ মেয়ের মধ্যে বড় ছেলে গৃহায়ণ ও গণপূর্তের চেয়ারম্যান ছিলেন। তিনি চুয়াডাঙ্গার কোর্ট রোডে অবস্থিত নিজ বাসভবনে বসবাস করতেন এবং সেখানেই ১৩ মার্চ ২০০০ সালে মৃত্যুবরণ করেন।
বরাগাড়ি

বরাগাড়ি হল ভারতের পশ্চিমবঙ্গ রাজ্যের বাঁকুড়া জেলার খাতড়া মহকুমার জামবনির এবং রাইপুর সমষ্টি উন্নয়ন ব্লকের একটি গ্রাম।
বরাগাড়ি ২২°৫১′৫১.১″ উত্তর অক্ষাংশ এবং ৮৭°০০′২১.২৬″ পূর্ব দ্রাঘিমাংশে অবস্থিত।
ভারতের ২০১১ সালের আদমশুমারি অনুসারে, বরাগাড়ির মোট জনসংখ্যা ছিল ৬১৫, যার মধ্যে ৩১০ জন (৫০%) পুরুষ এবং ৩০৫ জন (৫০%) নারী। ৬ বছরের নিচে জনসংখ্যা ছিল ৭০। বরাগাড়িতে মোট সাক্ষর জনসংখ্যা ছিল ৩৬৭ (৬ বছর বা তার বেশি জনসংখ্যার ৬৭.৩৪%)। 
. *ভাষার বিবরণের জন্য দেখুন রাইপুর, বাঁকুড়া (সম্প্রদায় উন্নয়ন ব্লক)#ভাষা এবং ধর্ম
বরাগাড়ি পিরোলগাড়ি মোড়ের নিকটবর্তী, যেখানে রাজ্য সড়ক ৪ এবং রাজ্য সড়ক ৯ মিলিত হয়েছে।
পণ্ডিত রঘুনাথ মুর্মু স্মৃতি মহাবিদ্যালয় 1986 সালে বড়গিরিতে প্রতিষ্ঠিত হয়েছিল। কলেজটির নামকরণ করা হয়েছে পণ্ডিত রঘুনাথ মুর্মুর নামে যিনি সাঁওতালি ভাষায় ব্যবহৃত "ওল চিকি" লিপি আবিষ্কার করেছিলেন। এই কলেজটি বাঁকুড়া বিশ্ববিদ্যালয়-এর সাথে যুক্ত। এখানে নিম্নলিখিত বিষয়ে সম্মান এবং সাধারণ কোর্সে শিক্ষা দেওয়া হয়:
আবদুল রহিম রাথের (জন্ম ১৯৪৪)

আবদুল রহিম রাথের (জন্ম ১৯৪৪) জম্মু ও কাশ্মীরের একজন ভারতীয় রাজনীতিবিদ। তিনি বর্তমানে জম্মু ও কাশ্মীর বিধানসভার স্পিকার হিসেবে দায়িত্ব পালন করছেন। তিনি বড়গাম জেলার চারার-ই-শরীফ বিধানসভা কেন্দ্র থেকে জম্মু ও কাশ্মীর ন্যাশনাল কনফারেন্স পার্টির প্রতিনিধিত্বকারী সাতবারের বিধায়ক। তিনি পূর্ববর্তী ন্যাশনাল কনফারেন্স সরকারগুলিতে অর্থ সহ বেশ কয়েকটি গুরুত্বপূর্ণ মন্ত্রণালয়ের দায়িত্ব পালন করেছেন।
রাথের জম্মু ও কাশ্মীরের বড়গাম জেলার চাদুরার বাদিপোরা গ্রামে জন্মগ্রহণ করেন। তার পিতা গোলাম কাদির বরং একজন কৃষক ছিলেন। তিনি ১৯৬৮ সালে কাশ্মীর বিশ্ববিদ্যালয়ে রাষ্ট্রবিজ্ঞানে স্নাতকোত্তর সম্পন্ন করেন এবং পরে আলীগড় মুসলিম বিশ্ববিদ্যালয়ে ১৯৭১ সালে এলএলবি করেন। তার ছেলে একটি সফটওয়্যার কোম্পানি চালায়।
রাথের প্রথমে জম্মু ও কাশ্মীর ন্যাশনাল কনফারেন্সের প্রার্থী হিসেবে চারার-ই-শরীফ বিধানসভা কেন্দ্র থেকে ১৯৭৭ সালের জম্মু ও কাশ্মীর বিধানসভা নির্বাচনে জয়লাভ করেন। পরবর্তীতে তিনি ১৯৮৩, ১৯৮৭, ১৯৯৬, ২০০২ এবং ২০০৮ সালের নির্বাচনে জয়লাভ করে আরও পাঁচ মেয়াদে নির্বাচিত হন। ২০১৪ সালের জম্মু ও কাশ্মীর বিধানসভা নির্বাচনে তিনি জেকেপিডিপি- র গুলাম নবী লোনের কাছে হেরে যান এবং নির্বাচনী এলাকায় তার ৩০ বছরেরও বেশি সময় বিধায়ক সময়কালের ছেদ ঘটে।
২০২৪ সালে জম্মু ও কাশ্মীর বিধানসভা নির্বাচনে তিনি জম্মু ও কাশ্মীরের বিধানসভায় তার সপ্তম মেয়াদে নির্বাচিত হন।
উজদুনরোবিতা

উজদুনরোবিতা ১৯৯০-এর দশক ও ২০০০-এর দশকে উজবেকিস্তানের বৃহত্তম মোবাইল ফোন অপারেটর ছিল।
এটি প্রতিষ্ঠিত হয়েছিল ১৯ আগস্ট ১৯৯১, মার্কিন বিনিয়োগকারীদের একটি দল, ইন্টারন্যাশনাল কমিউনিকেশনস গ্রুপ ও তখনকার উজবেক সোভিয়েত সমাজতান্ত্রিক প্রজাতন্ত্রের সরকারের মধ্যে একটি যৌথ উদ্যোগ হিসাবে। এই কোম্পানিতে তাদের শেয়ার ছিল যথাক্রমে ৪৫% ও ৫৫%। উজবেকিস্তান স্বাধীনতা ঘোষণা করার বেশ কয়েক সপ্তাহ পরে, যৌথ উদ্যোগের নিবন্ধন মস্কো থেকে তাসখন্দে স্থানান্তরিত হয়, স্বাধীন উজবেক সরকার কর্তৃক সরকারি অংশীদারিত্বে চলে যায় প্রতিষ্ঠানটি। এর অল্প সময়ের মধ্যেই, পুঁজির ঘাটতি কাটিয়ে ওঠার জন্য, মার্কিন বিনিয়োগকারীদের অর্ধেকেরও বেশি অংশ পাকিস্তানি বিনিয়োগকারীদের একটি গ্রুপের কাছে বিক্রি করে, $২ মিলিয়ন এবং একটি পাকিস্তানি পে-ফোন কোম্পানির শেয়ারের বিনিময়ে। উজবেক সরকার তাদের সরঞ্জাম এবং প্রকৌশলী ও কর্মীদের বিনামূল্যে ব্যবহার করতে দেয়। মার্কিন বিনিয়োগকারীদের মধ্যে ছিল পেরি, গা-এর একটি দল, যার মধ্যে একজন দন্ত চিকিৎসক, একজন চক্ষু চিকিৎসক, একজন বীমা ব্যক্তি, একজন প্রকৌশলী এবং একজন স্টক ব্রোকার ছিলেন, যাদের একত্রিত করেছিলেন ব্রায়ান এল. বোয়েন, যিনি ১৯৯৬ সালে ৩৭ বছর বয়সী ছিলেন।
কোম্পানিটি প্রথম মুনাফা অর্জন করে ১৯৯৩ সালে। ১৯৯৬ সাল নাগাদ, এর বার্ষিক আয় ছিল $৫০ মিলিয়ন, ৭,০০০ গ্রাহক এবং ২২৪ জন কর্মী নিযুক্ত ছিল। গুলনারা করিমোভা ১৯৯০-এর দশকের শেষের দিকে বা ২০০০-এর দশকের প্রথম দিকে ফার্মের নিয়ন্ত্রণ লাভ করেন এবং ২০০৫ সাল নাগাদ এটি রাশিয়ার এমটিএস এর ৭৪% মালিকানাধীন ছিল, যার শেয়ারের জন্য তারা $১২১ মিলিয়ন ডলার প্রদান করেছিল। ২০০৬ সালে এর ২৫০,০০০ গ্রাহক রয়েছে বলে প্রতিবেদন করা হয়েছিল, যা ডেউই ইউনাইটেল (তখন সাবস্ক্রাইবার ছিল ১০০,০০০ আরও ছিল কতক ছোট সংস্থা) এর চেয়ে বেশি ছিল। 
কোম্পানিটি ২০১০ সালের জুলাই মাসে ২.৬ গিগাহার্টস-এ এলটিই নেটওয়ার্ক চালু করে, এবং ডিসেম্বর ২০১০-এ এটি ৭০০ মেগাহার্টস সম্প্রসারণের লাইসেন্স পায়। 
আগস্ট ২০১২ সালে, উজবেকিস্তান সরকার কোম্পানির পরিচালনা লাইসেন্স প্রত্যাহার করে এবং বারবার নিয়ন্ত্রক লঙ্ঘনের উদ্ধৃতি দিয়ে এর বেশ কয়েকজন শীর্ষ ব্যবস্থাপককে গ্রেপ্তার করে। এমটিএস এই পদক্ষেপটিকে "শেকডাউন (মেঝেতে শোওয়া)" হিসাবে প্রতিবাদ করেছিল, কিন্তু কার্যকরভাবে এর বিরোধিতা করতে অক্ষম ছিল, এবং এর অংশীদারিত্বের স্বীকৃত মান হ্রাস করে চলেছিল। সেপ্টেম্বর ২০১২ এ মামলার সমাপ্তিতে, কোম্পানির সমস্ত সম্পদ বাজেয়াপ্ত করা হয়, এবং এর কিছু নির্বাহীকে কারাগারে দণ্ডিত করা হয়। কোম্পানির প্রধান নির্বাহী, বেখজোদ আখমেদভ, যাকে "বিবাদের কেন্দ্রবিন্দু" হিসাবে বর্ণনা হয়েছে, তিনি উজবেকিস্তান থেকে পালিয়ে যান এবং ইন্টারপোল তার গ্রেপ্তারের জন্য একটি পরোয়ানা জারি করেছে।
নাতাশা থমাস (ফুটবল)

নাতাশা থমাস (জন্ম: ১৯ ডিসেম্বর ১৯৯৫) একজন ইংরেজ ফুটবলার, যিনি ইপসউইচ টাউন ক্লাবের ফরোয়ার্ড হিসেবে খেলেন। এর আগে তিনি ওয়েভেনি এবং লোওয়েস্টফ্ট টাউনের হয়ে খেলেছেন। ২০১৫ সালে, ১৯ বছর বয়সে তিনি ইপসউইচ টাউনে যোগ দেন। ফুটবলের পাশাপাশি তিনি একজন জিম প্রশিক্ষক হিসেবেও কাজ করেন।
নাতাশা থমাস ২০২৪ সালে জ্যামাইকা জাতীয় দলের জন্য ডাক পান। তিনি ২৫ অক্টোবর ২০২৪-এ ফ্রান্সের বিপক্ষে ম্যাচে ৭০তম মিনিটে বদলি খেলোয়াড় হিসেবে মাঠে নেমে তার আন্তর্জাতিক অভিষেক ঘটান এবং ইপসউইচ টাউনের প্রথম পূর্ণাঙ্গ আন্তর্জাতিক খেলোয়াড় হয়ে ওঠেন।
বাংলাদেশ সড়ক পরিবহন শ্রমিক ফেডারেশন

বাংলাদেশ সড়ক পরিবহন শ্রমিক ফেডারেশন (বিআরটিডব্লিউএফ) প্রতিষ্ঠিত হয়েছিল ১৯৯১ সালে, শাজাহান খান সফলভাবে ট্রাক, বাস এবং অটোমোবাইল শ্রমিক ফেডারেশনকে একত্রিত করার পর। এটি বর্তমানে বাংলাদেশের বৃহত্তম ট্রেড ইউনিয়ন। 
ফেডারেশনের বর্তমান ভারপ্রাপ্ত সভাপতি আব্দুর রহিম বক্স দুদু ও ভারপ্রাপ্ত সাধারণ সম্পাদক হুমায়ুন কবির খান, সাদিকুর রহমান হিরু সংগঠক। আব্দুর রহিম বক্স দুদু, মফিজুল হক বেবু, তাজুল ইসলাম সহ-সভাপতি । কেন্দ্রীয় কমিটির যুগ্ম-সম্পাদক হিসেবে দায়িত্ব পালন করছেন হুমায়ুন কবির খান, জুবায়ের জাকির, সজিব আলী, রফিকুল ইসলাম, এম এ মজিদ ও আবুল বাহার। সোটো মনির এমপি টাঙ্গাইল জেলার বোর্ড চেয়ারম্যান। 
বাংলাদেশ সড়ক পরিবহন শ্রমিক ফেডারেশন ২০১৮ সালের বাংলাদেশ সড়ক-নিরাপত্তা বিক্ষোভে তাদের ভূমিকার জন্য ব্যাপকভাবে সমালোচিত হয়েছিল। তাদের বিরুদ্ধে একবার তাদের নেতার সমালোচনাকারী সংবাদপত্র ছিনতাইয়ের অভিযোগ আনা হয়েছিল।
সেবাস্তিয়ান কাসেরেস

সেবাস্তিয়ান এনসো কাসেরেস রামোস (; জন্ম: ১৮ আগস্ট ১৯৯৯; সেবাস্তিয়ান কাসেরেস নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে মেক্সিকীয় ক্লাব আমেরিকা এবং উরুগুয়ে জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেলেন।
২০১৮ সালে, কাসেরেস উরুগুয়ে অনূর্ধ্ব-২০ দলের হয়ে উরুগুয়ের বয়সভিত্তিক পর্যায়ে অভিষেক করেছিলেন। প্রায় চার বছর যাবত উরুগুয়ের বয়সভিত্তিক দলের হয়ে খেলার পর, তিনি ২০২২ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ১১ ম্যাচে অংশগ্রহণ করেছেন।
সেবাস্তিয়ান এনসো কাসেরেস রামোস ১৯৯৯ সালের ১৮ই আগস্ট তারিখে উরুগুয়ের মোন্তেভিদেওতে জন্মগ্রহণ করেছেন এবং সেখানেই তার শৈশব অতিবাহিত করেছেন।
কাসেরেস উরুগুয়ে অনূর্ধ্ব-১৮, উরুগুয়ে অনূর্ধ্ব-২০, উরুগুয়ে অনূর্ধ্ব-২২ এবং উরুগুয়ে অনূর্ধ্ব-২৩ দলের হয়ে খেলার মাধ্যমে উরুগুয়ের প্রতিনিধিত্ব করেছেন। ২০১৮ সালের ৩রা এপ্রিল তারিখে তিনি উরুগুয়ে অনূর্ধ্ব-২০ দলের হয়ে আন্তর্জাতিক পর্যায়ে অভিষেক করেছেন। উরুগুয়ের বয়সভিত্তিক দলের হয়ে তিনি প্রায় ৪ বছরে ৩৫ ম্যাচে অংশগ্রহণ করেছেন।
২০২২ সালের ২৩শে সেপ্টেম্বর তারিখে, ২৩ বছর, ১ মাস ও ৫ দিন বয়সে, ডান পায়ে ফুটবল খেলায় পারদর্শী কাসেরেস ইরানের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ৩ নম্বর জার্সি পরিধান করে কেন্দ্রীয় রক্ষণভাগের খেলোয়াড় হিসেবে খেলেছিলেন। ম্যাচটি ইরান ১–০ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে কাসেরেস সর্বমোট ২ ম্যাচে অংশগ্রহণ করেছেন।
লুকাস ওলাসা

লুকাস রেনে ওলাসা কাত্রোফে (; জন্ম: ২১ জুলাই ১৯৯৪; লুকাস ওলাসা নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে রাশিয়ার পেশাদার ফুটবল লিগের শীর্ষ স্তর রাশিয়ার ক্লাব ক্রাস্নোদার এবং উরুগুয়ে জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত বাম পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে বাম পার্শ্বীয় মধ্যমাঠের খেলোয়াড় হিসেবে খেলেন।
২০১৩ সালে, ওলাসা উরুগুয়ে অনূর্ধ্ব-২০ দলের হয়ে উরুগুয়ের বয়সভিত্তিক পর্যায়ে অভিষেক করেছিলেন। প্রায় দুই বছর যাবত উরুগুয়ের বয়সভিত্তিক দলের হয়ে খেলার পর, তিনি ২০২৩ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ২ ম্যাচে অংশগ্রহণ করেছেন।
লুকাস রেনে ওলাসা কাত্রোফে ১৯৯৪ সালের ২১শে জুলাই তারিখে উরুগুয়ের মোন্তেভিদেওতে জন্মগ্রহণ করেছেন এবং সেখানেই তার শৈশব অতিবাহিত করেছেন।
ওলাসা উরুগুয়ে অনূর্ধ্ব-২৩ দলের হয়ে খেলার মাধ্যমে উরুগুয়ের প্রতিনিধিত্ব করেছেন। ২০১৩ সালের ১৩ই জুলাই তারিখে তিনি ফ্রান্স অনূর্ধ্ব-২০ দলের বিরুদ্ধে ম্যাচে উরুগুয়ে অনূর্ধ্ব-২০ দলের হয়ে আন্তর্জাতিক পর্যায়ে অভিষেক করেছেন। উরুগুয়ের বয়সভিত্তিক দলের হয়ে তিনি প্রায় ২ বছরে ৯ ম্যাচে অংশগ্রহণ করেছেন।
২০২৩ সালের ১৫ই জুন তারিখে, ২৮ বছর, ১০ মাস ও ২৫ দিন বয়সে, বাম পায়ে ফুটবল খেলায় পারদর্শী ওলাসা নিকারাগুয়ার বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন। ম্যাচে তিনি ৬ নম্বর জার্সি পরিধান করে বাম পার্শ্বীয় রক্ষণভাগের খেলোয়াড় হিসেবে খেলেছিলেন। ম্যাচটি উরুগুয়ে ৪–১ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে ওলাসা সর্বমোট ১ ম্যাচে অংশগ্রহণ করেছেন।
ফেদেরিকো ভিনিয়াস

ফেদেরিকো সেবাস্তিয়ান ভিনিয়াস বারবোসা (; জন্ম: ৩০ জুন ১৯৯৮; ফেদেরিকো ভিনিয়াস নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে মেক্সিকীয় ক্লাব লেওন এবং উরুগুয়ে জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেন।
২০২০ সালে, ভিনিয়াস উরুগুয়ে অনূর্ধ্ব-২৩ দলের হয়ে উরুগুয়ের বয়সভিত্তিক পর্যায়ে অভিষেক করেছিলেন। প্রায় এক বছর যাবত উরুগুয়ের বয়সভিত্তিক দলের হয়ে খেলার পর, তিনি ২০২৩ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ২ ম্যাচে ১টি গোল করেছেন।
ফেদেরিকো সেবাস্তিয়ান ভিনিয়াস বারবোসা ১৯৯৮ সালের ৩০শে জুন তারিখে উরুগুয়ের মোন্তেভিদেওতে জন্মগ্রহণ করেছেন এবং সেখানেই তার শৈশব অতিবাহিত করেছেন।
ভিনিয়াস উরুগুয়ে অনূর্ধ্ব-২৩ দলের হয়ে খেলার মাধ্যমে উরুগুয়ের প্রতিনিধিত্ব করেছেন। ২০২০ সালের ৪ঠা জানুয়ারি তারিখে তিনি উরুগুয়ে অনূর্ধ্ব-২৩ দলের হয়ে আন্তর্জাতিক পর্যায়ে অভিষেক করেছেন। উরুগুয়ের বয়সভিত্তিক দলের হয়ে তিনি প্রায় ১ বছরে ১০ ম্যাচে অংশগ্রহণ করে ১টি গোল করেছেন।
২০২৩ সালের ১৭ই নভেম্বর তারিখে, ২৫ বছর, ৪ মাস ও ১৮ দিন বয়সে, বাম পায়ে ফুটবল খেলায় পারদর্শী ভিনিয়াস আর্জেন্টিনার বিরুদ্ধে অনুষ্ঠিত ২০২৬ ফিফা বিশ্বকাপ বাছাইপর্বের ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। উক্ত ম্যাচের ৯১তম মিনিটে আক্রমণভাগের খেলোয়াড় দারউইন নুনিয়েসের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচে তিনি ২২ নম্বর জার্সি পরিধান করে কেন্দ্রীয় আক্রমণভাগের খেলোয়াড় হিসেবে খেলেছিলেন। ম্যাচটি উরুগুয়ে ২–০ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে ভিনিয়াস সর্বমোট ১ ম্যাচে অংশগ্রহণ করেছেন। জাতীয় দলের হয়ে অভিষেকের ৪ মাস ও ৯ দিন পর, উরুগুয়ের জার্সি গায়ে প্রথম গোলটি করেছেন; ২০২৪ সালের ২৬শে মার্চ তারিখে, কোত দিভোয়ারের বিরুদ্ধে ম্যাচের ৭৭তম মিনিটে আগুস্তিন কানোবিওয়ের অ্যাসিস্ট হতে উরুগুয়ের হয়ে ম্যাচের প্রথম গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছেন।
ব্রায়ান রোদ্রিগেস

পাউল ব্রায়ান রোদ্রিগেস ব্রাভো (; জন্ম: ২০ মে ২০০০; ব্রায়ান রোদ্রিগেস নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে মেক্সিকীয় ক্লাব আমেরিকা এবং উরুগুয়ে জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় হিসেবে খেলেন।
২০১৬ সালে, রোদ্রিগেস উরুগুয়ে অনূর্ধ্ব-১৭ দলের হয়ে উরুগুয়ের বয়সভিত্তিক পর্যায়ে অভিষেক করেছিলেন। প্রায় তিন বছর যাবত উরুগুয়ের বয়সভিত্তিক দলের হয়ে খেলার পর, তিনি ২০১৯ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ২২ ম্যাচে ৪টি গোল করেছেন।
পাউল ব্রায়ান রোদ্রিগেস ব্রাভো ২০০০ সালের ২০শে মে তারিখে উরুগুয়ের তাঙ্কেরাসে জন্মগ্রহণ করেছেন এবং সেখানেই তার শৈশব অতিবাহিত করেছেন।
রোদ্রিগেস উরুগুয়ে অনূর্ধ্ব-১৭ এবং উরুগুয়ে অনূর্ধ্ব-২০ দলের হয়ে খেলার মাধ্যমে উরুগুয়ের প্রতিনিধিত্ব করেছেন। ২০১৬ সালের ৭ই অক্টোবর তারিখে তিনি রাশিয়া অনূর্ধ্ব-১৭ দলের বিরুদ্ধে ম্যাচে উরুগুয়ে অনূর্ধ্ব-১৭ দলের হয়ে আন্তর্জাতিক পর্যায়ে অভিষেক করেছেন। উরুগুয়ের বয়সভিত্তিক দলের হয়ে তিনি প্রায় ৩ বছরে ২১ ম্যাচে অংশগ্রহণ করে ৬টি গোল করেছেন।
২০১৯ সালের ৭ই সেপ্টেম্বর তারিখে, ১৯ বছর, ৩ মাস ও ১৮ দিন বয়সে, ডান পায়ে ফুটবল খেলায় পারদর্শী রোদ্রিগেস কোস্টা রিকার বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ১৬ নম্বর জার্সি পরিধান করে ডান পার্শ্বীয় আক্রমণভাগের খেলোয়াড় হিসেবে খেলেছিলেন। ম্যাচটি উরুগুয়ে ২–১ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে রোদ্রিগেস সর্বমোট ৬ ম্যাচে ৩টি গোল করেছেন। জাতীয় দলের হয়ে অভিষেকের ৩ দিন পর, উরুগুয়ের জার্সি গায়ে প্রথম গোলটি করেছেন; ২০১৯ সালের ১০ই সেপ্টেম্বর তারিখে, মার্কিন যুক্তরাষ্ট্রের বিরুদ্ধে ম্যাচের ৫০তম মিনিটে ফেদেরিকো ভালভের্দের অ্যাসিস্ট হতে উরুগুয়ের হয়ে ম্যাচের প্রথম গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছেন।
লুসিয়ানো রোদ্রিগেস

লুসিয়ানো রোদ্রিগেস রোসালেস (; জন্ম: ১৬ জুলাই ২০০৩; লুসিয়ানো রোদ্রিগেস নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে উরুগুয়েয়ীয় ক্লাব লিভারপুল মোন্তেভিদেও এবং উরুগুয়ে জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত ডান পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় অথবা কেন্দ্রীয় আক্রমণভাগের খেলোয়াড় হিসেবে খেলেন।
২০২১ সালে, রোদ্রিগেস উরুগুয়ে অনূর্ধ্ব-২০ দলের হয়ে উরুগুয়ের বয়সভিত্তিক পর্যায়ে অভিষেক করেছিলেন। প্রায় তিন বছর যাবত উরুগুয়ের বয়সভিত্তিক দলের হয়ে খেলার পর, তিনি ২০২৪ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ২ ম্যাচে অংশগ্রহণ করেছেন।
লুসিয়ানো রোদ্রিগেস রোসালেস ২০০৩ সালের ১৬ই জুলাই তারিখে উরুগুয়ের মোন্তেভিদেওতে জন্মগ্রহণ করেছেন এবং সেখানেই তার শৈশব অতিবাহিত করেছেন।
রোদ্রিগেস উরুগুয়ে অনূর্ধ্ব-২০ এবং উরুগুয়ে অনূর্ধ্ব-২৩ দলের হয়ে খেলার মাধ্যমে উরুগুয়ের প্রতিনিধিত্ব করেছেন। ২০২১ সালে তিনি উরুগুয়ে অনূর্ধ্ব-২০ দলের হয়ে আন্তর্জাতিক পর্যায়ে অভিষেক করেছেন। উরুগুয়ের বয়সভিত্তিক দলের হয়ে তিনি প্রায় ৩ বছরে ৪৫ ম্যাচে অংশগ্রহণ করে ২০১৭টি গোল করেছেন।
২০২৪ সালের ২৬শে মার্চ তারিখে, ২০ বছর, ৮ মাস ও ১০ দিন বয়সে, ডান পায়ে ফুটবল খেলায় পারদর্শী রোদ্রিগেস কোত দিভোয়ারের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। উক্ত ম্যাচের ৯০তম মিনিটে আক্রমণভাগের খেলোয়াড় নাহিতান নান্দেজের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচে তিনি ১৯ নম্বর জার্সি পরিধান করে ডান পার্শ্বীয় আক্রমণভাগের খেলোয়াড় হিসেবে খেলেছিলেন। ম্যাচটি কোত দিভোয়ার ২–১ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে রোদ্রিগেস সর্বমোট ২ ম্যাচে অংশগ্রহণ করেছেন।
এমিলিয়ানো মার্তিনেস তোরান্সা

এমিলিয়ানো মার্তিনেস তোরান্সা (; জন্ম: ১৭ আগস্ট ১৯৯৯; এমিলিয়ানো মার্তিনেস নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে ডেনমার্কের পেশাদার ফুটবল লিগের শীর্ষ স্তর ডেনীয় সুপারলিগার ক্লাব মিচিল্যান এবং উরুগুয়ে জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় হিসেবে খেলেন।
মার্তিনেস ২০২৩ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ২ ম্যাচে অংশগ্রহণ করেছেন।
এমিলিয়ানো মার্তিনেস তোরান্সা ১৯৯৯ সালের ১৭ই আগস্ট তারিখে উরুগুয়ের পুন্তা দেল এস্তেতে জন্মগ্রহণ করেছেন এবং সেখানেই তার শৈশব অতিবাহিত করেছেন।
২০২৩ সালের ১৫ই জুন তারিখে, ২৩ বছর, ৯ মাস ও ২৯ দিন বয়সে, ডান পায়ে ফুটবল খেলায় পারদর্শী মার্তিনেস নিকারাগুয়ার বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ৫ নম্বর জার্সি পরিধান করে রক্ষণাত্মক মধ্যমাঠের খেলোয়াড় হিসেবে খেলেছিলেন। ম্যাচটি উরুগুয়ে ৪–১ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে মার্তিনেস সর্বমোট ২ ম্যাচে অংশগ্রহণ করেছেন।
মাক্সিমিলিয়ান আরাউহো

মাক্সিমিলিয়ান হাভিয়ের আরাউহো ভিলচেস (; জন্ম: ১৫ ফেব্রুয়ারি ২০০০; মাক্সিমিলিয়ান আরাউহো নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে মেক্সিকীয় ক্লাব তোলুকা এবং উরুগুয়ে জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত বাম পার্শ্বীয় মধ্যমাঠের খেলোয়াড় হিসেবে খেললেও মাঝেমধ্যে বাম পার্শ্বীয় মধ্যমাঠের খেলোয়াড় অথবা বাম পার্শ্বীয় মধ্যমাঠের খেলোয়াড় হিসেবে খেলেন।
২০১৮ সালে, আরাউহো উরুগুয়ে অনূর্ধ্ব-২০ দলের হয়ে উরুগুয়ের বয়সভিত্তিক পর্যায়ে অভিষেক করেছিলেন। প্রায় তিন বছর যাবত উরুগুয়ের বয়সভিত্তিক দলের হয়ে খেলার পর, তিনি ২০২৩ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ৮ ম্যাচে ১টি গোল করেছেন।
মাক্সিমিলিয়ান হাভিয়ের আরাউহো ভিলচেস ২০০০ সালের ১৫ই ফেব্রুয়ারি তারিখে উরুগুয়ের মোন্তেভিদেওতে জন্মগ্রহণ করেছেন এবং সেখানেই তার শৈশব অতিবাহিত করেছেন।
আরাউহো উরুগুয়ে অনূর্ধ্ব-২০ এবং উরুগুয়ে অনূর্ধ্ব-২৩ দলের হয়ে খেলার মাধ্যমে উরুগুয়ের প্রতিনিধিত্ব করেছেন। ২০১৮ সালের ৩রা এপ্রিল তারিখে তিনি উরুগুয়ে অনূর্ধ্ব-২০ দলের হয়ে আন্তর্জাতিক পর্যায়ে অভিষেক করেছেন। উরুগুয়ের বয়সভিত্তিক দলের হয়ে তিনি প্রায় ৩ বছরে ৩৮ ম্যাচে অংশগ্রহণ করেছেন।
২০২৩ সালের ১৫ই জুন তারিখে, ২৩ বছর ও ৪ মাস বয়সে, বাম পায়ে ফুটবল খেলায় পারদর্শী আরাউহো নিকারাগুয়ার বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ১৫ নম্বর জার্সি পরিধান করে আক্রমণাত্মক মধ্যমাঠের খেলোয়াড় হিসেবে খেলেছিলেন। ম্যাচটি উরুগুয়ে ৪–১ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে আরাউহো সর্বমোট ৭ ম্যাচে ১টি গোল করেছেন। জাতীয় দলের হয়ে অভিষেকের ৬ দিন পর, উরুগুয়ের জার্সি গায়ে প্রথম গোলটি করেছেন; ২০২৩ সালের ২১শে জুন তারিখে, কিউবার বিরুদ্ধে ম্যাচের ৮০তম মিনিটে উরুগুয়ের হয়ে ম্যাচের দ্বিতীয় গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছেন।
চীনের অ্যারো ইঞ্জিন কর্পোরেশন

এরো ইঞ্জিন কর্পোরেশন অফ চায়না (AECC) হল একটি চীনা রাষ্ট্রীয় মালিকানাধীন মহাকাশ প্রস্তুতকারক যা ইঞ্জিন প্রস্তুতকারক, প্রতিষ্ঠান এবং অ্যারো-ইঞ্জিন কারখানা সহ ৪৬টি অধিভুক্ত কোম্পানীর সমন্বয়ে অ্যারোইঞ্জিন এবং সম্পর্কিত প্রযুক্তির নকশা এবং বিকাশের উপর দৃষ্টি নিবদ্ধ করে। কোম্পানিটি ২৮ আগস্ট, ২০১৬ এ প্রতিষ্ঠিত হয় লঞ্চের সময়, AECC-এর মূলধন ছিল US$৭.৫ বিলিয়ন এভিয়েশন ইন্ডাস্ট্রি কর্পোরেশন অফ চায়না (AVIC) এবং কমার্শিয়াল এয়ারক্রাফ্ট কর্পোরেশন অফ চায়না, লিমিটেড (কোমাক), চীনের দুটি প্রধান রাষ্ট্রীয় মহাকাশ কোম্পানি।
২০২০ সালের নভেম্বরে, মার্কিন প্রেসিডেন্ট ডোনাল্ড ট্রাম্প একটি নির্বাহী আদেশ জারি করে মার্কিন কোম্পানি এবং ব্যক্তিদের কোম্পানিতে শেয়ারের মালিকানা নিষিদ্ধ করে যেগুলি মার্কিন যুক্তরাষ্ট্রের প্রতিরক্ষা দফতর বিশ্বাস করে যে পিপলস লিবারেশন আর্মির সাথে সম্পর্ক রয়েছে। পিপলস লিবারেশন আর্মির সাথে যুক্ত হিসাবে মার্কিন যুক্তরাষ্ট্রের প্রতিরক্ষা বিভাগ দ্বারা উৎপাদন তালিকায় চীনের অ্যারো ইঞ্জিন কর্পোরেশন অন্তর্ভুক্ত রয়েছে।
ক্রিস্তিয়ান ওলিভেরা

ক্রিস্তিয়ান গনসালো ওলিভেরা ইবারা (; জন্ম: ১৭ এপ্রিল ২০০২; ক্রিস্তিয়ান ওলিভেরা নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে মার্কিন ক্লাব লস অ্যাঞ্জেলেস এবং উরুগুয়ে জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত ডান পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় হিসেবে খেলেন।
২০১৮ সালে, ওলিভেরা উরুগুয়ে অনূর্ধ্ব-১৭ দলের হয়ে উরুগুয়ের বয়সভিত্তিক পর্যায়ে অভিষেক করেছিলেন। প্রায় তিন বছর যাবত উরুগুয়ের বয়সভিত্তিক দলের হয়ে খেলার পর, তিনি ২০২৩ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ৩ ম্যাচে অংশগ্রহণ করেছেন।
ক্রিস্তিয়ান গনসালো ওলিভেরা ইবারা ২০০২ সালের ১৭ই এপ্রিল তারিখে উরুগুয়ের মোন্তেভিদেওতে জন্মগ্রহণ করেছেন এবং সেখানেই তার শৈশব অতিবাহিত করেছেন।
ওলিভেরা উরুগুয়ে অনূর্ধ্ব-১৭ এবং উরুগুয়ে অনূর্ধ্ব-২৩ দলের হয়ে খেলার মাধ্যমে উরুগুয়ের প্রতিনিধিত্ব করেছেন। ২০১৮ সালের ২৮শে আগস্ট তারিখে তিনি উরুগুয়ে অনূর্ধ্ব-১৭ দলের হয়ে আন্তর্জাতিক পর্যায়ে অভিষেক করেছেন। উরুগুয়ের বয়সভিত্তিক দলের হয়ে তিনি প্রায় ৩ বছরে ২৫ ম্যাচে অংশগ্রহণ করে ৫টি গোল করেছেন।
২০২৩ সালের ১২ই সেপ্টেম্বর তারিখে, ২১ বছর, ৪ মাস ও ২৬ দিন বয়সে, ডান পায়ে ফুটবল খেলায় পারদর্শী ওলিভেরা ইকুয়েডরের বিরুদ্ধে অনুষ্ঠিত ২০২৬ ফিফা বিশ্বকাপ বাছাইপর্বের ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। উক্ত ম্যাচের ৪৬তম মিনিটে আক্রমণভাগের খেলোয়াড় দারউইন নুনিয়েসের বদলি খেলোয়াড় হিসেবে তিনি মাঠে প্রবেশ করেছিলেন। ম্যাচে তিনি ১৯ নম্বর জার্সি পরিধান করে ডান পার্শ্বীয় আক্রমণভাগের খেলোয়াড় হিসেবে খেলেছিলেন। ম্যাচটি ইকুয়েডর ২–১ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে ওলিভেরা সর্বমোট ৩ ম্যাচে অংশগ্রহণ করেছেন।
ব্রায়ান ওকাম্পো

ব্রায়ান আলেক্সিস ওকাম্পো ফেরেইরা (; জন্ম: ২৫ জুন ১৯৯৯; ব্রায়ান ওকাম্পো নামে সুপরিচিত) হলেন একজন উরুগুয়েয়ীয় পেশাদার ফুটবল খেলোয়াড়। তিনি বর্তমানে স্পেনীয় ক্লাব কাদিস এবং উরুগুয়ে জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় হিসেবে খেলেন।
২০১৭ সালে, ওকাম্পো উরুগুয়ে অনূর্ধ্ব-১৮ দলের হয়ে উরুগুয়ের বয়সভিত্তিক পর্যায়ে অভিষেক করেছিলেন। প্রায় দুই বছর যাবত উরুগুয়ের বয়সভিত্তিক দলের হয়ে খেলার পর, তিনি ২০২১ সালে উরুগুয়ের হয়ে আন্তর্জাতিক পর্যায়ে অভিষেক করেছেন; উরুগুয়ের জার্সি গায়ে তিনি এপর্যন্ত ১ ম্যাচে অংশগ্রহণ করেছেন।
ব্রায়ান আলেক্সিস ওকাম্পো ফেরেইরা ১৯৯৯ সালের ২৫শে জুন তারিখে উরুগুয়ের ফ্লোরিডায় জন্মগ্রহণ করেছেন এবং সেখানেই তার শৈশব অতিবাহিত করেছেন।
ওকাম্পো উরুগুয়ে অনূর্ধ্ব-১৮ এবং উরুগুয়ে অনূর্ধ্ব-২০ দলের হয়ে খেলার মাধ্যমে উরুগুয়ের প্রতিনিধিত্ব করেছেন। ২০১৭ সালে তিনি উরুগুয়ে অনূর্ধ্ব-১৮ দলের হয়ে আন্তর্জাতিক পর্যায়ে অভিষেক করেছেন। উরুগুয়ের বয়সভিত্তিক দলের হয়ে তিনি প্রায় ২ বছরে ১৫ ম্যাচে অংশগ্রহণ করে ১৫টি গোল করেছেন।
২০২১ সালের ১৯শে জুন তারিখে, ২১ বছর, ১১ মাস ও ২৫ দিন বয়সে, ডান পায়ে ফুটবল খেলায় পারদর্শী ওকাম্পো আর্জেন্টিনার বিরুদ্ধে অনুষ্ঠিত ২০২১ কোপা আমেরিকার ম্যাচে অংশগ্রহণ করার মাধ্যমে আন্তর্জাতিক ফুটবলে উরুগুয়ের হয়ে অভিষেক করেছেন। উক্ত ম্যাচের ৬৫তম মিনিটে আক্রমণভাগের খেলোয়াড় নিকোলাস দে লা ক্রুসের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচে তিনি ২৬ নম্বর জার্সি পরিধান করে বাম পার্শ্বীয় আক্রমণভাগের খেলোয়াড় হিসেবে খেলেছিলেন। ম্যাচটি আর্জেন্টিনা ১–০ গোলের ব্যবধানে জয়লাভ করেছিল। উরুগুয়ের হয়ে অভিষেকের বছরে ওকাম্পো সর্বমোট ১ ম্যাচে অংশগ্রহণ করেছেন।